หุ้นใหม่เทรดเร็วขึ้นไฟลิง14วัน
บอร์ดกำกับตลาดทุนไฟเขียวลดไฟลิงมีผลเร็วขึ้นเหลือ 14 วัน จากเดิม 30 วัน เน้นเปิดเผยข้อมูล
25 มี.ค. 2553

บอร์ดกำกับตลาดทุนไฟเขียวลดไฟลิงมีผลเร็วขึ้นเหลือ 14 วัน จากเดิม 30 วัน เน้นเปิดเผยข้อมูล
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และประธานคณะกรรมการกำกับตลาดทุน เปิดเผยว่า คณะกรรมการตลาดทุนมีมติให้ลดระยะเวลาการมีผลใช้บังคับของแบบแสดงรายการข้อมูล (ไฟลิง) เร็วขึ้น จากเดิมอย่างน้อย 30 วัน เป็น 14 วัน 
นอกจากนี้ ได้เปลี่ยนวิธีการนับระยะเวลาการมีผลใช้บังคับ จากเดิมนับจากวันที่ ก.ล.ต.รับแบบไฟลิง ซึ่งข้อมูลอาจมีการเปลี่ยนแปลง เป็นเริ่มนับจากวันที่ข้อมูลตามแบบไฟลิงมีความครบถ้วนตามที่ประกาศกำหนด เพื่อให้ผู้ลงทุนมีเวลาศึกษาข้อมูลที่ครบถ้วนและเป็นปัจจุบัน
“หากผู้ออกหลักทรัพย์และที่ปรึกษาการเงินจัดทำข้อมูลในไฟลิงให้ครบถ้วนตามเกณฑ์ตั้งแต่การยื่นไฟลิงครั้งแรก จะสามารถเสนอขายหลักทรัพย์ได้เร็วขึ้น การแก้ไขหลักเกณฑ์ดังกล่าวเพื่อให้การเสนอขายหลักทรัพย์มีประสิทธิภาพมากขึ้น” 
นายธีระชัย กล่าวว่า การปรับปรุงหลักเกณฑ์เป็นไปตามนโยบายของ ก.ล.ต. ที่ต้องการให้ความคุ้มครองผู้ลงทุนควบคู่ไปกับการปรับการกำกับดูแล โดยเน้นระบบการเปิดเผยข้อมูล (Disclosure Based) ให้สอดคล้องกับแนวปฏิบัติของสากล
นอกจากนี้ คณะกรรมการตลาดทุนยังอนุญาตให้บริษัทหลักทรัพย์ (บล.) ขายหลักทรัพย์ต่างประเทศโดยที่ยังไม่มีหลักทรัพย์นั้นอยู่ในครอบครอง เพื่อให้ทำธุรกรรมเพื่อบัญชีตนเองในตราสารต่างประเทศได้มากขึ้น สอดคล้องกับนโยบายของธนาคารแห่งประเทศไทย และ บล.ที่ทำหน้าที่เป็นผู้ร่วมค้าหน่วยลงทุน หรือผู้ดูแลสภาพคล่อง (มาร์เก็ตเมกเกอร์) ของกองทุนรวมอีทีเอฟไทยที่ไปลงทุนในกองทุนรวมอีทีเอฟต่างประเทศ บริหารราคาของหน่วยลงทุนของกองทุนรวมอีทีเอฟในตลาด 2 แห่งได้ 
“การอนุญาตครั้งนี้ ช่วยให้ บล.ลงทุนและบริหารความเสี่ยงการลงทุนได้ครบวงจร รวมทั้งสนับสนุนให้การลงทุนในกองทุนรวมอีทีเอฟไทยที่ลงทุนในอีทีเอฟต่างประเทศไม่มีปัญหาเรื่องความแตกต่างของราคาในสองตลาด ทำให้ตลาดทุนไทยมีสินค้าที่เป็นสากลและหลากหลาย เป็นที่สนใจของผู้ลงทุนทั้งไทยและต่างประเทศมากขึ้น”